Zuma-voertuie: Klagte by OB ingedienThuli Madonsela Foto: Werner Beukes/SAPA Die burgerregte-organisasie AfriForum het Donderdag ŉ klag by die kantoor van adv. Thuli Madonsela, die openbare beskermer (OB), ingedien oor miljoene rande wat aan voertuie vir pres. Jacob Zuma se vrou bestee is. Dit het vroeër vandeesweek aan die lig gekom dat die Suid-Afrikaanse Polisiediens (SAPD) R8,6 miljoen uit sy begroting aan motors vir Zuma se vyf vroue bestee het. “Ons hoop dat die OB ’n diepgaande ondersoek na hierdie kwessie van stapel sal stuur en dat sy moontlike ongerymdhede met die nodige erns sal aanpak,” het Monique Taute, AfriForum se nasionale veldtogkoördineerder, gesê. “Volgens die presidensiële handboek is die SAPD verantwoordelik vir die koste van die aankoop, onderhoud en lopende uitgawes van motorvoertuie van die president, adjunkpresident en hul eggenotes. Die voortgesette aankoop van dié tipe luukse motors is moontlik gemaak deurdat geen perk vir dié koste voorgeskryf word nie,” het Taute bygevoeg. Sy het gesê AfriForum beskou die wanbesteding van belastinggeld as ’n nasionale krisis, en het in April vanjaar strafregtelike klagtes teen 13 provinsiale departementshoofde ingedien. Die minister van polisie het op 24 Mei bevestig dat voertuie oor drie boekjare uit die SAPD se begroting vir pres. Jacob Zuma se vroue aangekoop is. Min. Nkosinathi Nhleko het toe, in antwoord op ŉ vraag van die DA, aan die parlement bevestig meer as R8,6 miljoen is oor drie boekjare, tussen 2012 en 2016, bestee. Volgens Nhleko is vier Range Rover-voertuie, twee Land Rover Discovery-voertuie, twee Audi Q7’s en drie Audi Q6’e aangekoop. Hy het gesê die voertuie is aangekoop om “omvattende beskerming” te bied vir BBP-gades.